ddrg/super_eurlex huggingface dataset:
KIRJALLINEN KYSYMYS E-0857/01 esittäjä(t): Christopher Huhne (ELDR) komissiolle. Vienti Yhdysvaltoihin.



Virallinen lehti nro 235 E , 21/08/2001 s. 0248 - 0248



KIRJALLINEN KYSYMYS E-0857/01 esittäjä(t): Christopher Huhne (ELDR) komissiolle (22. maaliskuuta 2001) Aihe: Vienti Yhdysvaltoihin Voiko komissio ilmoittaa palveluiden ja tavaroiden viennin kokonaisarvon (kumpikin erikseen ilman tuottoja) kustakin EU:n jäsenvaltiosta Yhdysvaltoihin ja Naftaan viimeksi kuluneiden viiden vuoden ajalta, jolta tilastotietoa on olemassa ja ilmoittaa luvut prosentteina kunkin valtion bruttokansantuotteesta? Pedro Solbes Miran komission puolesta antama vastaus (21. toukokuuta 2001) Vastauksensa pituuden vuoksi komissio lähettää sen suoraan kunnianarvoisalle jäsenelle ja parlamentin sihteeristölle.
KIRJALLINEN KYSYMYS E-0076/01 esittäjä(t): Erik Meijer (GUE/NGL) komissiolle. Täydentävät toimet elävien eläinten kuljetusten rajoittamiseksi ja kuljetusten valvonnan tehostamiseksi.



Virallinen lehti nro 235 E , 21/08/2001 s. 0111 - 0112



KIRJALLINEN KYSYMYS E-0076/01 esittäjä(t): Erik Meijer (GUE/NGL) komissiolle (29. tammikuuta 2001) Aihe: Täydentävät toimet elävien eläinten kuljetusten rajoittamiseksi ja kuljetusten valvonnan tehostamiseksi 1. Tekeekö komissio Komission kertomus neuvostolle ja Euroopan parlamentille jäsenvaltioiden kokemuksista eläinten suojelemisesta kuljetuksen aikana annetun direktiivin 91/628/ETY(1) muuttamisesta annetun neuvoston direktiivin 95/29/EY(2) täytäntöönpanon jälkeen(3) -asiakirjan perusteella sen johtopäätöksen, että lyhyellä aikavälillä on tarpeen toteuttaa täydentäviä toimenpiteitä, kun otetaan huomioon jäsenvaltioiden direktiiville antaman alhaisen prioriteetin, ei-jäsenvaltioista tuleviin kuljetuksiin liittyvät ongelmat sekä määräysten noudattamisen vaikea valvottavuus? 2. Miten komissio aikoo saada aikaan muutoksia 140 000 elävän teurashevosen Itä-Euroopasta EU:n jäsenvaltioihin, erityisesti Puolasta, Baltian valtioista, Unkarista ja Romaniasta Italiaan, suuntautuviin vuotuisiin kuljetuksiin, joita koskevia asianmukaisia suojamääräyksiä ei ole viejämaissa ja kauttakulkuvaltioissa ja jotka eivät täytä pitkän matkan kuljetuksille asetettuja eläinten hyvinvoinnin vähimmäisvaatimuksia? 3. Harkitseeko komissio sitä, että direktiivissä 91/628/ETY säädettyä nykyistä mahdollisuutta pidentää 8 tunnin enimmäismatka-aikaa, joka edellyttää erityisajoneuvojen käyttämistä, lepotaukoja ja eläinten ruokkimista ja juottamista, rajoitetaan edelleen ja mikäli mahdollista poistetaan kokonaan, jonka jälkeen tärkeimpänä lähtökohtana olisi se, että teurastuksen tulee tapahtua tietyllä etäisyydellä ja/tai tietyn matka-ajan päässä kuljetuksen lähtöpisteestä tai heti Euroopan unionin jäsenvaltioon saavuttaessa, mikä merkitsisi sitä, että elävän karjan kuljetukset voitaisiin korvata kokonaan lihakuljetuksilla? 4. Onko komissio valmis, odoteltaessa mahdollisesti uusia eläinkuljetuksia koskevia tieteellisiä tutkimuksia sekä eläinten suojelusta kansainvälisten kuljetusten aikana tehdyn eurooppalaisen yleissopimuksen (ETS 65) mahdollisia tarkistuksia ja siihen liittymistä, toteuttamaan lyhyen aikavälin toimia kuljetusten rajoittamiseksi? 5. Onko komissio myös valmis huolehtimaan lyhyellä aikavälillä siitä, että nykyisten määräysten hengen noudattamisen valvontaa parannetaan, muun muassa parantamalla jäsenvaltioiden keskinäistä tiedonvaihtoa ja velvoittamalla hyväksytyt tavarankuljettajat esittämään aina pyydettäessä niiden toimintalupaa, rahdin alkuperää, matka-aikaa ja yleisiä työskentelytapoja koskevat asiakirjat? (1) EYVL L 340, 11.12.1991, s. 17. (2) EYVL L 148, 30.6.1995, s. 52. (3) KOM(2000) 809, 6.12.2000. David Byrnen komission puolesta antama vastaus (15. maaliskuuta 2001) Komissio pyytää kunnianarvoisaa jäsentä tutustumaan vastaukseen, jonka komissio antoi herra Paulsen esittämään kirjalliseen kysymykseen P-0117/01(1). (1) EYVL C 187 E, 3.7.2001, s. 189.
KIRJALLINEN KYSYMYS E-0178/01 esittäjä(t): Patricia McKenna (Verts/ALE) komissiolle. Kestävä kalastus.



Virallinen lehti nro 235 E , 21/08/2001 s. 0145 - 0145



KIRJALLINEN KYSYMYS E-0178/01 esittäjä(t): Patricia McKenna (Verts/ALE) komissiolle (1. helmikuuta 2001) Aihe: Kestävä kalastus Aikooko komissio laatia EU:n laajuisen ohjelman, joka sisältää taloudellisia kannustimia, ja esittää sitä koskevan ehdotuksen kestävän kalastuksen edistämiseksi? Franz Fischlerin komission puolesta antama yhteinen vastaus kirjallisiin kysymyksiin E-0178/01 ja E-0207/01 (12. maaliskuuta 2001) Kalastusalalle myönnetään rahoitustukea kalatalouden ohjauksen rahoitusvälineestä (FIFG). FIFG myöntää rahoitustukea kalastusalan rakenneuudistusta varten ja siten sen kestävyyden varmistamiseksi. Tätä koskeviin toimenpiteisiin kuuluu tuki kalastuslaivastojen kapasiteetin vähentämisohjelmiin ja niihin liittyviin toimenpiteisiin, joilla pienennetään rakenneuudistuksen sosiaalisia vaikutuksia. Kalastustoiminnan väliaikainen lopettaminen on myös tukikelpoinen toimenpide, jos se on tarpeen kalakantojen elvyttämiseksi. Lisäksi rahallista korvausta voidaan myöntää kalastajille ja kalastusalusten omistajille teknisistä muutoksista aiheutuvien kustannusten kattamiseksi, jos neuvosto säätää tiettyjä välineitä tai kalastusmenetelmiä koskevia rajoituksia. Nämä toimenpiteet ovat voimassa ainakin vuoteen 2006 saakka.
KIRJALLINEN KYSYMYS P-0409/01 esittäjä(t): Robert Sturdy (PPE-DE) komissiolle. Klassinen sikarutto ja valtiontukien hyväksyminen.



Virallinen lehti nro 235 E , 21/08/2001 s. 0200 - 0201



KIRJALLINEN KYSYMYS P-0409/01 esittäjä(t): Robert Sturdy (PPE-DE) komissiolle (8. helmikuuta 2001) Aihe: Klassinen sikarutto ja valtiontukien hyväksyminen Euroopan komissio on tietoinen äskettäin havaituista klassisen sikaruton tapauksista Ison-Britannian itäosissa. Tuottajille, joiden tiloilla sikaruttoa on tavattu tai joiden tilat on eristetty, maksetaan valtiontukia, joiden laillisuutta säätelevät säännöt näyttävät melko selkeiltä. Isossa-Britanniassa on myös maanviljelijöitä, jotka kasvattavat sikoja sopimuksesta ensisijaisten tuottajien tai omistajien kanssa. Näiltä kasvattajilta on evätty kaikki brittihallituksen maksamat tuet, koska menetykset eivät ole kohdistuneet heidän omaisuuteensa. Heidän kasvattamansa siat on kuitenkin teurastettu, ja he ovat menettäneet täysin tulolähteensä epidemia on koetellut heitä aivan yhtä rankasti kuin päätuottajiakin. Jos brittihallitus esittäisi suunnitelman jonkinlaisesta taloudellisesta tuesta sikojen sopimuskasvattajille, olisiko tuki laillista EU:n valtiontukisääntöjen mukaan ja missä määrin? Franz Fischlerin komission puolesta antama vastaus (8. maaliskuuta 2001) Maatalousalan valtiontukia koskevien yhteisön suuntaviivojen(1) 11.4 kohtaa, jossa käsitellään eläintautien aiheuttamien menetysten korvaamista maataloustuottajille, voidaan periaatteessa soveltaa arvoisan parlamentin jäsenen kysymyksessä mainittuihin henkilöihin. Valtiontukien tosiasiallisen myöntämisen mahdollisuus sekä tällaisten tukien soveltamisala ja laajuus voitaisiin kuitenkin määritellä vasta sen jälkeen, kun sikojen omistajien ja sopimuskasvattajien välisen sopimussuhteen erityisluonnetta on tutkittu. (1) EYVL C 232, 12.8.2000.
KIRJALLINEN KYSYMYS P-0435/01 esittäjä(t): José Pomés Ruiz (PPE-DE) komissiolle. Kansallisten parlamenttien rooli ja Euroopan parlamentti.



Virallinen lehti nro 235 E , 21/08/2001 s. 0205 - 0206



KIRJALLINEN KYSYMYS P-0435/01 esittäjä(t): José Pomés Ruiz (PPE-DE) komissiolle (13. helmikuuta 2001) Aihe: Kansallisten parlamenttien rooli ja Euroopan parlamentti Espanjan parlamentti perusti väliaikaisen tutkintavaliokunnan tutkimaan pellava-alan tukitoimia Espanjassa. Valiokunta vapautti maatalousministerinä toimineen Loyola de Palacion kaikesta asiaan liittyvästä poliittisesta vastuusta. Parlamentti hyväksyi valiokunnan johtopäätökset tilanteessa, jossa millään puolueella ei ollut ehdotonta enemmistöä. Jälkeenpäin ei ole ilmennyt uutta tietoa tai lisäaineistoa, joka puoltaisi uuden parlamentaarisen tutkintavaliokunnan perustamista Espanjassa. Nizzan sopimuksen mukaan seuraavassa hallitustenvälisessä konferenssissa tarkastellaan uudelleen kansallisten parlamenttien roolia suhteessa Euroopan parlamenttiin. Hyväksyykö komissio sen, että tässä tilanteessa, juuri kun kansallisissa parlamenteissa on meneillään Nizzan sopimuksen ratifiointi, Euroopan parlamentista tehdään toisen oikeusasteen tuomioistuin, joka tutkii kansallisten parlamenttien jo päättämiä asioita, kuten komission nykyisen varapuheenjohtajan mahdollista poliittista vastuuta ajalta, jolloin hän toimi ministerinä Espanjassa? Romano Prodin komission puolesta antama vastaus (6. maaliskuuta 2001) Komissio on tietoinen Espanjan parlamentin tutkimuskomission 17. elokuuta 1999 esittämistä päätelmistä, joissa maatalousministeri vapautettiin kaikesta poliittisesta vastuusta arvoisan parlamentinjäsenen mainitsemassa asiassa. Komissio pitää kansallisten parlamenttien panosta Euroopan rakennustyössä hyvin tärkeänä ja muistuttaa, että perustamissopimuksessa on pöytäkirja kansallisten parlamenttien roolista Euroopan unionissa. Lisäksi kansallisten parlamenttien asema Euroopan rakenteissa kuuluu aiheisiin, joista Nizzan sopimuksesta käytyjen neuvottelujen jälkeen käynnistettiin laajempi ja syvempi keskustelu. Komissio ei halua esittää arvailuja oletetuista tai mahdollisista tilanteista. Päinvastoin: se on suulliseen kysymykseen H-0059/01 antamassaan vastauksessa juuri ilmoittanut pitävänsä todella tärkeänä sitä, että arvoisan parlamentinjäsenen suullisessa kysymyksessä mainittuja seikkoja koskeva keskustelu perustuu aina objektiivisiin ja konkreettisiin tosiasioihin.
KIRJALLINEN KYSYMYS P-0901/01 esittäjä(t): Laura González Álvarez (GUE/NGL) komissiolle. Espanjalaisen Sintel S.A -yrityksen työntekijöiden dramaattinen tilanne.



Virallinen lehti nro 235 E , 21/08/2001 s. 0233 - 0234



KIRJALLINEN KYSYMYS P-0901/01 esittäjä(t): Laura González Álvarez (GUE/NGL) komissiolle (19. maaliskuuta 2001) Aihe: Espanjalaisen Sintel S.A -yrityksen työntekijöiden dramaattinen tilanne Espanjalainen televiestintäyritys Sintel S.A, valtion aikaisemmin omistaman Telefónica S.A:n entinen tytäryritys, myytiin vuonna 1966 FNCA:n (Fundación nacional Cubano Americana) presidentin perustamalle MASTEC-ryhmälle, jonka pääkonttori on Miamissa (USA). Kyseinen ryhmä on vienyt Sintel S:A:n pääoman ja tarkoituksellisesti hylännyt sen asioiden hoidon. Tämä on johtanut yrityksen vararikkoon ja 1 201 työpaikan katoamiseen 1 800:sta. Protestina tätä tilannetta vastaan yli tuhat Sintel S.A:n työntekijää on viettänyt 40 päivää Madridin Castellana-kadulla ja heidän kollegansa estävät pääsyn Almudenan katedraalin. He vaativat seitsemän kuukauden palkkoja, jotka yritys on heille velkaa, ja pyytävät Espanjan hallituksen väliintuloa, jotta tilanne päättyisi myönteisesti. Lissabonin Eurooppa-neuvosto määritteli Euroopan unionin talouskasvua ja työllisyyttä koskevan strategian. Toisaalta komissio on valvonut aina erityisen tarkasti työntekijöiden oikeuksien suojelua koskevia määräyksiä yritysten fuusio- ja yksityistämistapauksissa. Aikooko komissio ryhtyä toimenpiteisiin Espanjan viranomaisten suhteen, jotta tälle dramaattiselle tilanteella, jonka uhreja ovat Sintel S.A:n työntekijät, löydetään myönteinen ratkaisu? Anna Diamantopouloun komission puolesta antama yhteinen vastaus kirjallisiin kysymyksiin E-0647/01 ja P-0901/01 (18. huhtikuuta 2001) Perustamissopimusten noudattamista valvovana toimielimenä komissio käyttää toimivaltaansa aina, kun yhteisön lainsäädäntö on kyseessä. Teolliset uudelleenjärjestelyt, myös työpaikkojen turvaaminen, kuuluvat kansallisten viranomaisten toimivaltaan. Ne käyttävät tarvittaessa toimivaltaansa kyseisen jäsenvaltion oman lainsäädännön mukaisesti. On kuitenkin huomattava, että varsinkin tiedottamisessa ja kuulemisessa on noudatettava työntekijöiden oikeuksia koskevia säännöksiä, jotka sisältyvät työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14. helmikuuta 1977 annettuun neuvoston direktiiviin 77/187/ETY(1), sellaisena kuin se on muutettuna 29. kesäkuuta 1998 annetulla neuvoston direktiivillä 98/50/EY(2), ja työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annettuun neuvoston direktiiviin 98/59/EY(3). Koska Espanja on saattanut kyseiset direktiivit asianmukaisesti osaksi kansallista lainsäädäntöään, on ensi sijassa kansallisen oikeusjärjestelmän tehtävä ratkaista asiaan mahdollisesti liittyvät kiistat. (1) EYVL L 61, 5.3.1977. (2) EYVL L 201, 17.7.1998. (3) EYVL L 225, 12.8.1998.
KIRJALLINEN KYSYMYS E-0368/01 esittäjä(t): Glenys Kinnock (PSE) komissiolle. Miesten ja naisten tasapuolinen edustus Eurooppa-apu (Europe Aid) -kehitysyhteistyötoimistossa.



Virallinen lehti nro 235 E , 21/08/2001 s. 0188 - 0189



KIRJALLINEN KYSYMYS E-0368/01 esittäjä(t): Glenys Kinnock (PSE) komissiolle (14. helmikuuta 2001) Aihe: Miesten ja naisten tasapuolinen edustus Eurooppa-apu (Europe Aid) -kehitysyhteistyötoimistossa Noudattiko komissio jotakin erityismenettelyä miesten ja naisten tasapuolisen edustuksen varmistamiseksi vasta perustetun Eurooppa-apu -kehitysyhteistyötoimiston johtajien nimittämisessä? Christopher Pattenin komission puolesta antama vastaus (20. huhtikuuta 2001) EuropeAid-yhteistyötoimisto perustettiin 1. tammikuuta 2001. Sen perustana on yhteisön ulkoista apua koskevien ohjelmien hallinnoinnin uudistamisesta 16. toukokuuta 2000 tehty komission päätös(1). Tämä uudelleenjärjestely toteutettiin ulkosuhteista vastaavissa pääosastoissa, ja se koskee erityisesti entistä SCR:ää (yhteinen ulkosuhteiden toimiala) sekä osaa ulkosuhteiden pääosaston ja kehitysyhteistyöpääosaston henkilöstöstä. Entisen SCR:n kuusi johtajaa, yksi kehitysyhteistyöpääosaston johtaja ja yksi hallinnollisesti henkilöstön ja hallinnon pääosastoon kuulunut, mutta uusia tehtäviä odottanut johtava neuvonantaja on määrätty uuteen hallinnolliseen yksikköön toimialan edun mukaisesti. Komissio tiedostaa toimiston nykyisen tilanteen sukupuolten välisen tasapainon osalta. Erityistä huomiota tullaan välittömästi kiinnittämään yhtäläisiä mahdollisuuksia koskevan politiikan toteuttamisessa edistymiseen erityisesti toimiston keskijohdon avoimia virkoja täytettäessä. (1) SEC(2000) 814.
KIRJALLINEN KYSYMYS E-0218/01 esittäjä(t): Glenys Kinnock (PSE) komissiolle. Kiropraktikkojen palvelut Euroopan unionissa.



Virallinen lehti nro 235 E , 21/08/2001 s. 0156 - 0156



KIRJALLINEN KYSYMYS E-0218/01 esittäjä(t): Glenys Kinnock (PSE) komissiolle (5. helmikuuta 2001) Aihe: Kiropraktikkojen palvelut Euroopan unionissa Voisiko komissio antaa tietoja kiropraktikkojen oikeudellisesta asemasta Euroopan unionin jäsenvaltioissa? Frederik Bolkesteinin komission puolesta antama vastaus (4. huhtikuuta 2001) Kiropraktiikkaa koskevat oikeudelliset säännökset ovat erilaisia eri jäsenvaltioissa. Suuressa osassa jäsenvaltioita alan toiminta on varattu ainoastaan lääkäreille, mutta toisissa kiropraktiikkaa harjoittavat ammattilaiset, joilla on alan erityispätevyys. Komissiolla ei ole yksityiskohtaisia tietoja eri jäsenvaltioiden tämänhetkisestä lainsäädäntötilanteesta. Arvoisa parlamentin jäsen saa lisätietoja 29. toukokuuta 1997 pidetyssä parlamentin istunnossa hyväksytystä muun kuin perinteisen lääketieteen asemaa koskevasta päätöslauselmasta(1), jossa esitetään yleiskatsaus sen hetkisestä tilanteesta. Tilanne on kuitenkin muuttunut tai muuttumassa, joten arvoisan jäsenen kannattaa kääntyä tässä asiassa päteviä ammatinharjoittajia, joilla ei ole lääkärin tutkintotodistusta, edustavan eurooppalaisen toimialajärjestön puoleen (osoite toimitetaan suoraan arvoisalle jäsenelle sekä parlamentin pääsihteeristölle). (1) Asiakirja A4-0075/97.
KIRJALLINEN KYSYMYS E-0180/01

esittäjä(t): Patricia McKenna (Verts/ALE) komissiolle

(1. helmikuuta 2001)

Aihe: Kalastusalan indikaattorit

Kalastusalan indikaattoreiden laatiminen on edistynyt tähän saakka hitaasti, vaikka ne ovat tarpeen kestävän kehityksen mittaamiseksi pitkällä aikavälillä. Mitä indikaattoreita komissio laatii, jotta voidaan valvoa a) kalastuksen ja meriekosysteemien tilaa, b) menettelytapoja (vaikutukset) ja c) kalastustoimintaa (vaikeudet)?

Franz Fischlerin komission puolesta antama yhteinen vastaus kirjallisiin kysymyksiin E-0180/01 ja E-0205/01

(15. maaliskuuta 2001)

Kesäkuun 29 päivänä 2000 annetussa neuvoston asetuksessa (EY) 1543/2000(1) säädetään yhteisön puitteista yhteisen kalastuspolitiikan toteuttamista varten tarvittavien tietojen keruulle ja hallinnalle.

Kyseisen asetuksen tarkoituksena on yhdenmukaistetun tietojärjestelmän kehittäminen ottamalla työhön mukaan tutkijat, kuten tieteellis-teknis-taloudellinen kalastuskomitea (STECF), jäsenvaltioiden hallinnot ja kalastusala sekä neuvoa-antava kalatalous- ja vesiviljelykomitea (ACFA). Kerätyt tiedot kattavat koko alan ja ne ovat luonteeltaan biologisia ja taloudellisia. Asetus täydentää tätä alaa koskevia aikaisempia asetuksia, joihin kuuluvat säännökset kalastusaluksiin, niiden toimintaan ja saaliisiin liittyvien tietojen keruusta ja hallinnasta sekä hintojen seurannasta.

Samaan tavoitteeseen pyrkien komissio ja jäsenvaltiot osallistuvat Taloudellisen yhteistyön ja kehityksen järjestön OECD:n kalatalouskomitean kestävää kehitystä koskevaan tutkimukseen, joka liittyy kalastusalueiden sosiaalis-taloudellisiin indikaattoreihin ja joka valmistuu vuonna 2002. Lisäksi komissio on käynnistämässä tutkimusta kalastusalan sosiaalis-taloudellisista indikaattoreista tavoitteena hankkia mahdollisimman täydellinen kuva erilaisista tiedoista, jotka liittyvät kalastusalan sosiaalis-taloudellisiin näkökohtiin ja arvioida näiden tietojen vertailukelpoisuutta EU:n sisällä.

Tulossa olevan komission tiedonannon aiheena on työohjelma ympäristönsuojeluvaatimusten sisällyttämistä yhteiseen kalastuspolitiikkaan koskevien indikaattoreiden määrittelemiseksi.

(1) EYVL L 176, 15.7.2000.
KIRJALLINEN KYSYMYS E-0268/01 esittäjä(t): Richard Corbett (PSE) komissiolle. Alankomaiden Opel.



Virallinen lehti nro 235 E , 21/08/2001 s. 0167 - 0167



KIRJALLINEN KYSYMYS E-0268/01 esittäjä(t): Richard Corbett (PSE) komissiolle (8. helmikuuta 2001) Aihe: Alankomaiden Opel Komissio määräsi Opelille sakkoja viime syyskuussa. Onko komissio tyytyväinen siihen, että Opel on nyt lakannut estämästä sen tuotteilla käytävää rajatylittävää kauppaa? Mario Montin komission puolesta antama vastaus (16. maaliskuuta 2001) Komissiolla ei ole käytettävissään tietoja, joiden mukaan Opel ei olisi lakannut estämästä tuotteidensa rajatylittävää kauppaa sen jälkeen kun komissio teki päätöksen, jossa todettiin Opelin rikkoneen EY:n perustamissopimuksen 81 artiklan 1 kohtaa (ent. 85 artikla) ja määrättiin Opelille sakkoja. Opel Nederland B.V:tä ja General Motors Nederland B.V:tä koskevalla päätöksellä autetaan turvaamaan kuluttajien oikeus ostaa uusi auto siitä jäsenvaltiosta josta hän haluaa. Päätöksellä Opel Nederland velvoitettiin pidättymään komission vastustamien toimenpiteiden toistamisesta ja jatkamisesta sekä toimenpiteistä, joilla olisi sama tarkoitus tai vaikutus. Komissio ryhtyisi epäröimättä toimenpiteisiin, jos sen tietoon tulisi tämän velvoitteen rikkominen.
KIRJALLINEN KYSYMYS P-0480/01 esittäjä(t): Jonas Sjöstedt (GUE/NGL) komissiolle. Ruotsin oikeuslaitoksen oikeus kuulustella komission virkamiehiä.



Virallinen lehti nro 187 E , 03/07/2001 s. 0225 - 0225



KIRJALLINEN KYSYMYS P-0480/01 esittäjä(t): Jonas Sjöstedt (GUE/NGL) komissiolle (13. helmikuuta 2001) Aihe: Ruotsin oikeuslaitoksen oikeus kuulustella komission virkamiehiä Komission Tukholman tiedotustoimiston entinen päällikkö työskentelee nykyisin komissiossa Brysselissä. Tukholman syyttäjävirasto haluaa kuulustella tätä virkamiestä Tukholman tiedotustoimiston toiminnassa ilmenneistä epäkohdista, joita nyt on käsitelty Ruotsin tiedotusvälineissä yli vuoden ajan. Tiedotustoimiston entinen päällikkö on kuitenkin ilmoittanut, ettei hänellä ole aikaa matkustaa Tukholmaan ja ettei hän siksi voi tulla kuultavaksi. Tukholman virallinen syyttäjä haluaa nyt matkustaa Brysseliin voidakseen kuulustella virkamiestä siellä. Tähän tarvitaan kuitenkin Belgian oikeuslaitoksen antama lupa, ja sellaisen saaminen kestää. Ruotsin kansalaisten mielestä on uskomatonta, että komission virkamiehet voivat tällä tavoin piiloutua ja pyrkiä välttymään oikeusviranomaisten tekemältä selvitykseltä. Voiko komissio määrätä Tukholman tiedotustoimiston entisen päällikön auttamaan Ruotsin syyttäjävirastoa sen selvittäessä tiedotustoimiston toimintaan liittyviä epäkohtia, niin että saamme vihdoinkin tämän asian selvitetyksi lopullisesti? Romano Prodin komission puolesta antama vastaus (22. maaliskuuta 2001) Komission poistettua kansallisten oikeusviranomaisten pyynnöstä kyseisen virkamiehen oikeudellisen koskemattomuuden, Ruotsin syyttäjäviranomainen on vaatinut suoraan kyseiseltä virkamieheltä mahdollisuutta haastatella tätä komission Ruotsin edustustoa koskevassa asiassa. Mitään tähän liittyvää virallista pyyntöä ei ole osoitettu komissiolle. Arvoisan parlamentinjäsenen esittämät seikat ovat näin ollen seurausta yksinomaan kyseisen henkilön henkilökohtaisesta päätöksestä, josta toimielintä ei voida pitää vastuussa. Koska unionilla ei ole rikosasioissa yhteistä politiikka, ei ole poikkeuksellista, että Ruotsin oikeuslaitoksen on saatava Belgian viranomaisilta lupa voidakseen tutkia asiaa Belgiassa. Joka tapauksessa tällainen asiantila ei johdu mitenkään siitä, että kyseinen henkilö on komission virkamies, vaan pelkästään jäsenvaltioiden kesken sovellettavista rikosoikeudellisen yhteistyön säännöistä.
KIRJALLINEN KYSYMYS P-0418/01 esittäjä(t): Francesco Speroni (TDI) komissiolle. Järjestelmällisen sisällysluettelon puuttuminen sopimuskokoelmasta.



Virallinen lehti nro 187 E , 03/07/2001 s. 0223 - 0223



KIRJALLINEN KYSYMYS P-0418/01 esittäjä(t): Francesco Speroni (TDI) komissiolle (13. helmikuuta 2001) Aihe: Järjestelmällisen sisällysluettelon puuttuminen sopimuskokoelmasta Miksi perussopimusten paperiversiosta puuttuu järjestelmällinen sisällysluettelo? Miksi Internetin kautta saatavasta sopimuskokoelmasta puuttuvat pöytäkirjat, julistukset, muut säädökset ja toimielinten väliset tekstit? Miksei sopimuskokoelmaa ole saatavana tavanomaisessa Word-muodossa? Viviane Redingin komission puolesta antama vastaus (21. maaliskuuta 2001) Koska mainitun säädöksen on antanut neuvosto, komissiolla ei ole toimivaltaa vastata arvoisan parlamentin jäsenen kysymykseen. Euroopan yhteisöjen virallisten julkaisujen toimisto, joka palvelee kaikkia yhteisöjen elimiä, on noudattanut neuvoston ohjeita sekä asiakirjan paperipainoksen tuottamisessa että sen asettamisessa saataville Internetiin.